पार्मालाई ५ अंकको कारबाही
इटालियन क्लब पार्माले ५ अंकको कारबाहीसँगै सिरी ए सिजन सुरुआत गर्ने भएको छ । क्लबका फरवार्ड इमानुयल कालाइओले गत सिजन पार्माको बढुवा पक्का हुने खेलमा मिलेमतोको प्रयास गरेपछि इटालियन फुटबल महासंघले सोमबार यो निर्णय सार्वजनिक गरेको हो ।
रोम — इटालियन क्लब पार्माले ५ अंकको कारबाहीसँगै सिरी ए सिजन सुरुआत गर्ने भएको छ । क्लबका फरवार्ड इमानुयल कालाइओले गत सिजन पार्माको बढुवा पक्का हुने खेलमा मिलेमतोको प्रयास गरेपछि इटालियन फुटबल महासंघले सोमबार यो निर्णय सार्वजनिक गरेको हो ।गत सिजन सिरी बी अन्तर्गत मे १८ मा स्पेजियालाई २–० ले पराजित गरेपछि दुईपल्ट यूईएफए कप जितेको पार्मा शीर्ष श्रेणीमा फर्किएको थियो । तीन वर्षअघि कमजोर आर्थिक स्थितिका कारण रेलिगेसन परेको पार्माले इटालियन लिगको चौथो श्रेणीबाट यात्रा सुरु गरेको हो । ३६ वर्षीय कालाइओले स्पेजियाबाट खेल्दै आएका आफ्ना पूर्व–सहकर्मीलाई धेरै मिहिनेत नगर्न पठाएको संदेश सार्वजनिक भएपछि दुई वर्षको प्रतिबन्ध पनि लागेको छ ।उक्त खेलपछि स्पेजियाका समर्थकले टोलीको खराब प्रदर्शनप्रति खुलेर आलोचना गरेका थिए । उक्त खेलमा एक गोलले पछाडि परेको स्थितिमा इटाली राष्ट्रिय टोली एवं पार्माका पूर्व खेलाडी अल्बर्टो जिलार्डिनोले प्राप्त पेनाल्टी निकै माथि र पोस्टको दिशाभन्दा बाहिर प्रहार गरेका थिए ।‘अनुसन्धान समितिको निर्णयले कालाइओले खेलमिलेमतोको प्रयास गरेको प्रस्ट भएको छ । उनले सन्देश पठाएर नियम उल्लंघन गरेका छन्,’ महासंघको विज्ञप्तिमा भनिएको छ ।पार्माले भने महासंघको यस निर्णयप्रति असहमति जनाउँदै अपिल कोर्टमा यसविरुद्ध लड्ने बताएको छ । स्पेजियालाई पराजित गरेपछिको खेलमा फ्रोसिनोने र फोग्गियाले २–२ को बराबरी खेलेपछि पार्मा माथिल्लो श्रेणीमा उक्लेको थियो ।